پاکستان میں فسطائیت ایک وقتی بحران نہیں بلکہ ایک ایسا نظام بن چکا ہے جو نہ صرف طاقت کے یک طرفہ استعمال پر یقین رکھتا ہے بلکہ عوام کے ساتھ عزت کے دو طرفہ رشتے کو بھی ختم کر چکا ہے! بانو قدسیہ کہتی ہیں کہ "محبت یک طرفہ ہو سکتی ہے، سمجھوتہ بھی یک طرفہ ہو سکتا ہے، لیکن عزت دو طرفہ ہوتی ہے یہ یک طرفہ نہیں ہو سکتی۔" 

فسطائیت کا سب سے بڑا المیہ یہ ہے کہ یہاں ریاست اور عوام کے تعلق میں عزت کے اس دو طرفہ توازن کو برباد کر دیا گیا ہے۔ طاقت ور طبقہ عوام سے وفاداری، اطاعت اور قربانی کی توقع کر رہا ہے، لیکن بدلے میں ان کی رائے، حقوق، اور وقار کو نہ صرف نظر انداز کیا جا رہا ہے بلکہ ان پر بدترین جبر بھی جاری ہے۔

پاکستان کے موجودہ حالات میں فسطائیت نے عوام کو ایک ایسے مقام پر لا کھڑا کیا ہے جہاں ان کی آواز مسلسل دبائی جا رہی ہے، ان کے فیصلے بے معنی بنا دیے گئے ہیں، اور ان کے جذبات کو ریاستی جبر کے نیچے دفن کر دیا گیا ہے۔ لیکن یہ رویہ پائیدار نہیں ہو سکتا، کیونکہ عوام اور ریاست کے درمیان عزت کا تعلق ختم ہونے کے بعد ریاست صرف خوف اور جبر پر کھڑی رہ جاتی ہے، جو بالآخر ٹوٹ پھوٹ کا شکار ہو ہی جاتی ہے۔

 کاش ہم یہ سمجھ پاتے کہ یہ جنگ استحصال کے خاتمے سے زیادہ انسانیت، وقار، اور باہمی عزت کے احیاء کی جنگ ہے۔